Document ID: 32014R0544

EUROPOS PARLAMENTO IR TARYBOS REGLAMENTAS (ES) Nr. 544/2014
2014 m. gegužės 15 d.
kuriuo iš dalies keičiamas Tarybos reglamentas (EB) Nr. 302/2009 dėl daugiamečio rytinės Atlanto vandenyno dalies ir Viduržemio jūros paprastųjų tunų išteklių atkūrimo plano
EUROPOS PARLAMENTAS IR EUROPOS SĄJUNGOS TARYBA,
atsižvelgdami į Sutartį dėl Europos Sąjungos veikimo, ypač į jos 43 straipsnio 2 dalį,
atsižvelgdami į Europos Komisijos pasiūlymą,
teisėkūros procedūra priimamo akto projektą perdavus nacionaliniams parlamentams,
atsižvelgdami į Europos ekonomikos ir socialinių reikalų komiteto nuomonę (1),
laikydamiesi įprastos teisėkūros procedūros (2),
kadangi:
(1)
Sąjunga yra Tarptautinės konvencijos dėl Atlanto tunų apsaugos (3) (toliau - konvencija) Šalis;
(2)
2008 m. vykusiame 16-ajame neeiliniame susitikime pagal konvenciją įsteigta Tarptautinė Atlanto tunų apsaugos komisija (toliau - ICCAT) priėmė Rekomendaciją 08-05 parengti naują rytinės Atlanto vandenyno dalies ir Viduržemio jūros paprastųjų tunų išteklių atkūrimo planą, kuriuo pakeistas ankstesnis 2006 m. priimtas išteklių atkūrimo planas. Siekiant tas tarptautines išsaugojimo priemones įgyvendinti Sąjungos lygmeniu, priimtas Tarybos reglamentas (EB) Nr. 302/2009 (4);
(3)
2010 m. vykusiame 17-ajame neeiliniame susitikime ICCAT priėmė Rekomendaciją 10-04, kuria iš dalies keičiamas daugiametis paprastųjų tunų išteklių atkūrimo planas. Tada Reglamentas (EB) Nr. 302/2009 buvo iš dalies pakeistas Europos Parlamento ir Tarybos reglamentu (ES) Nr. 500/2012 (5), siekiant tas pakeistas tarptautines išsaugojimo priemones įgyvendinti Sąjungos lygmeniu;
(4)
2012 m. vykusiame 18-ajame neeiliniame susitikime ICCAT priėmė Rekomendaciją 12-03, kuria papildomai iš dalies keičiamas daugiametis paprastųjų tunų išteklių atkūrimo planas. Siekiant žvejybos sezonus geriau suderinti su žvejybos laivynų veikla, Rekomendacijoje 12-03 numatyta iš dalies pakeisti žvejybos sezonus - dabar jie apibrėžiami kaip sezonai, kuriais žvejoti leidžiama, o ne draudžiama, kaip nurodyta ankstesnėse ICCAT rekomendacijose. Be to, pakeistos datos, kada leidžiama žvejoti gaubiamaisiais tinklais, kartinėmis ūdomis ir velkamosiomis ūdomis žvejojantiems laivams. Galiausiai, siekiant išsklaidyti neaiškumus dėl žvejybos tais žvejybos įrankiais, kuriems netaikomos jokios specialios taisyklės dėl žvejybos sezonų, buvo būtina įtraukti nuostatą, kuria aiškiai leidžiama visais kitais žvejybos įrankiais, išskyrus visų rūšių dreifuojančius tinklus, žvejoti ištisus metus. Žvejybos sezonų Atlanto vandenyne laikotarpius ir datas ICCAT gali peržiūrėti 2015 m., vadovaudamasi ICCAT nuolatinio mokslinių tyrimų ir statistikos komiteto (SCRS) rekomendacijomis;
(5)
23-ame eiliniame susitikime, vykusiame 2013 m. lapkričio mėn., ICCAT priėmė Rekomendaciją 13-08, papildančią Rekomendaciją 12-03, tam, kad būtų galima daryti kartinėmis ūdomis ir velkamosiomis ūdomis žvejojančių laivų žvejybos sezonų rytinėje Atlanto vandenyno dalyje pakeitimus, kurie nedarytų poveikio paprastųjų tunų nerštaviečių Viduržemio jūroje apsaugai. Toje ICCAT Rekomendacijoje nurodoma, kad susitariančiosios šalys ir konvencijos nepasirašiusios bendradarbiaujančiosios šalys, subjektai ir žvejybos subjektai gali nustatyti skirtingą žvejybos sezonų pradžios rytinėje Atlanto vandenyno dalyje kartinėmis ūdomis ir velkamosiomis ūdomis žvejojantiems laivams datą nekeičiant sezono, kuriuo leidžiama vykdyti tokią žvejybą, bendros trukmės. Toje ICCAT Rekomendacijoje taip pat nustatomos stereoskopinių kamerų naudojimo vykdant žuvų perkėlimo į varžas operacijas taisyklės. Siekiama, kad SCRS per 2014 m. susitikimą peržiūrėtų visas technines specifikacijas, įskaitant žuvų imčių ėmimo intensyvumą, imčių ėmimo būdą, atstumą nuo kameros, perkėlimo angos dydžius, algoritmus (ilgio ir svorio santykį), ir kad prireikus ICCAT jas pakeistų per 2014 m. metinį susitikimą, remdamasi SCRS rekomendacijomis;
(6)
siekiant Sąjungos teisėje įgyvendinti ICCAT Rekomendaciją 12-03 tam, kad būtų užtikrintas veiksmingas paprastųjų tunų išteklių išsaugojimas, suteiktas teisinis aiškumas dėl atitinkamų žvejybos sezonų ir galiausiai sudarytos sąlygos valstybėms narėms tinkamai parengti žvejybos, pajėgumų ir patikrinimų planus ir įvykdyti kitus ataskaitų teikimo įpareigojimus, taip pat ICCAT Rekomendaciją 13-08 dėl stereoskopinių kamerų sistemų naudojimo vykdant žuvų perkėlimo į varžas operacijas ir dėl galimo skirtingos žvejybos sezonų pradžios datos nustatymo rytinėje Atlanto vandenyno dalyje kartinėmis ūdomis ir velkamosiomis ūdomis žvejojantiems laivams, būtina kuo skubiau iš dalies pakeisti atitinkamas Reglamento (EB) Nr. 302/2009 nuostatas,
PRIĖMĖ ŠĮ REGLAMENTĄ:
1 straipsnis
Reglamentas (EB) Nr. 302/2009 iš dalies keičiamas taip:
1.
7 straipsnis pakeičiamas taip:
„7 straipsnis
Žvejybos sezonai
1. Paprastuosius tunus ilgesniais nei 24 m pelaginėmis ūdomis žvejojančiais žūklės laivais rytinėje Atlanto vandenyno dalyje ir Viduržemio jūroje leidžiama žvejoti laikotarpiu nuo sausio 1 d. iki gegužės 31 d., išskyrus žvejybos rajoną, kuris apibrėžiamas taip: į vakarus nuo 10° vakarų ilgumos ir į šiaurę nuo 42° šiaurės platumos; jame paprastųjų tunų žvejyba leidžiama laikotarpiu nuo rugpjūčio 1 d. iki sausio 31 d.
2. Paprastuosius tunus gaubiamaisiais tinklais rytinėje Atlanto vandenyno dalyje ir Viduržemio jūroje leidžiama žvejoti laikotarpiu nuo gegužės 26 d. iki birželio 24 d.
3. Paprastuosius tunus kartinėmis ūdomis ir velkamosiomis ūdomis žvejojančiais laivais rytinėje Atlanto vandenyno dalyje ir Viduržemio jūroje leidžiama žvejoti laikotarpiu nuo liepos 1 d. iki spalio 31 d.
Nepaisant pirmos pastraipos ir kadangi tai nedaro įtakos nerštaviečių apsaugai, valstybės narės savo 2014 m. ir 2015 m. metiniuose nacionaliniuose žvejybos planuose gali nurodyti skirtingą pradžios datą su jų vėliava plaukiojantiems ir rytinėje Atlanto vandenyno dalyje kartinėmis ūdomis ir velkamosiomis ūdomis žvejojantiems laivams, su sąlyga, kad sezono, kuriuo leidžiama vykdyti tą žvejybą, bendra trukmė ir toliau atitinka pirmą pastraipą.
Sąjungos žvejybos plane, kuris turi būti pateiktas ICCAT iki kiekvienų metų vasario 15 d., nurodoma, ar tokios žvejybos pradžios datos buvo pakeistos, taip pat nurodomos atitinkamų rajonų koordinatės.
4. Paprastuosius tunus pelaginiais tralais žvejojančiais traleriais rytinėje Atlanto vandenyno dalyje leidžiama žvejoti laikotarpiu nuo birželio 16 d. iki spalio 14 d.
5. Mėgėjų ir sportinė paprastųjų tunų žūklė rytinėje Atlanto vandenyno dalyje ir Viduržemio jūroje leidžiama laikotarpiu nuo birželio 16 d. iki spalio 14 d.
6. Kitais žvejybos įrankiais, negu nurodytieji 1-5 dalyse, paprastuosius tunus leidžiama žvejoti ištisus metus. Nepaisant to, draudžiama žvejoti paprastuosius tunus naudojant visų rūšių dreifuojančius tinklus.“;
2.
įterpiamas šis straipsnis:
„24a straipsnis
Stereoskopinių kamerų naudojimas perkėlimo į varžas operacijų metu
Stereoskopinių kamerų sistemos perkėlimo į varžas operacijų metu naudojamos laikantis šių sąlygų:
a)
Gyvų žuvų imčių ėmimo intensyvumas yra ne mažesnis kaip 20 % į varžas perkeliamų žuvų kiekio; kai tai techniškai įmanoma, gyvų žuvų imtys imamos nuosekliai ir matuojama kas penkta žuvis; tokią imtį sudaro žuvys, išmatuotos nuo 2 iki 8 m atstumu nuo kameros;
b)
Perkėlimo angos tarp varžos, iš kurios žuvys išplaukia, ir varžos, į kurią žuvys patenka, plotis ir aukštis yra ne didesni kaip 10 m;
c)
Jei matuojant žuvų ilgį esama daugiarūšio pasiskirstymo (dvi skirtingo dydžio kohortos arba daugiau tokių kohortų), per tą pačią perkėlimo į varžas operaciją galima naudoti daugiau negu vieną perskaičiavimo algoritmą; ilgį nuo viršutinės žiaunos galo iki uodegos peleko išsiskyrimo perskaičiuojant į bendrą svorį naudojamas (-i) naujausias (-i) ICCAT Nuolatinio mokslinių tyrimų ir statistikos komiteto nustatytas (-i) algoritmas (-ai), atsižvelgiant į žuvies, išmatuotos perkėlimo į varžas operacijos metu, dydžio kategoriją;
d)
Stereoskopiniai ilgio išmatavimai tvirtinami prieš kiekvieną perkėlimo į varžas operaciją naudojant mastelinį matuoklį nuo 2 iki 8 m atstumu;
e)
Perduodant stereoskopinės programos rezultatus informacijoje nurodoma paklaidos, kurią lemia stereoskopinės kameros sistemos techninės specifikacijos, riba, kuri neviršija +/- 5 %.“
2 straipsnis
Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. gegužės 15 d.

Labels: 20
5
6